**LĪGA GRIĶE** ir viena no spilgtākajām latviešu mūziķēm - pirmā koncertkoklētāja, kura uzstājusies tādās pasaulē atzītās koncertzālēs kā **Royal Albert Hall** Londonā, **Baruch Performing Arts Center** Ņujorkā un **Mozarthaus** Vīnē. Pastāvīgie skatuves draugi ir **Trio Tresensus**, **Duo Linga**, **Cantata**, tāpat atmiņā paliekošas ir sadarbības ar Ilonu Meiju, Jāni Semjonovu, Paulu Saiju, Inesi Galanti, Renāru Kauperu, Daumantu Kalniņu, Andri Vecumnieku, Normundu Šnē un citiem mūziķiem. Viņa aktīvi iestājas par koncertkokli kā pilnvērtīgu akadēmiskās mūzikas instrumentu.

Līga ir ieguvusi Jāzepa Vītola Latvijas Mūzikas akadēmijas un Latvijas Mobilā Telefona “**Gada balvu Jaunajam mūziķim**” (2016.) un tikusi nominēta **Lielajai Mūzikas balvai** kategorijā "Gada jaunais mākslinieks" (2021). Viņa absolvējusi maģistrantūru Jāzepa Vītola Latvijas Mūzikas akadēmijā pie Andas Eglītes, paplašinājusi savu izglītību **LUCA School of Arts** Lēvenē, Beļģijā pie Agnes Clement, un **Hochschule für Musik Karlsruhe** Vācijā pie prof. Maria Stange.

Līga uzstājusies kā soliste ar **Latvijas Nacionālo simfonisko orķestri**, **Liepājas Simfonisko orķestri**, **Sinfonietta Rīga**, **Sinfonia Concertante**, **pūtēju orķestri "Rīga"** un citiem kolektīviem.